als_Latn dik_Latn ron_Latn
Pak ore pasi Bashkimi Europian mbështeti planin grek të reformave, duke miratuar zgjatjen me katër muaj programin e borxhit, partitë opozitare Demokracia e Re dhe PASOK akuzuan ashpër qeverinë e kryeministrit Cipras se po e kthen vendin prapa. Kreu i Demokracisë se Re, Samaras deklaroi se shumë nga propozimet e qeverisë janë të njëjta me ato masa qe kishte përgatitur administrata e tij, të cilat ministri i atëhershëm i Financave Harduvelis ua kishte dërguar përmes email-it përfaqësuesve të trojkës. Një prej tyre ishte reforma e pensioneve, qe koalicioni i mëparshëm nuk arriti ta përmbyllte. “E-maili i dërguar nga Varoufakis shërben si urë drejt nje memorandumi të ri, ndërsa qeveria e Samaras ishte në rrugën drejt daljes nga memorandumi dhe zhvendosjes ne një linjë, qe do të lejonte marrjen e huase nga tregjet”, thuhet në deklaratën me shkrim të Samarasit. Ndërsa lideri i PASOK-ut, Evangelos Venizellos kritikoi mënyrën sesi qeveria zhvilloi negociatat. “Kur ishim të gatshëm të dilnim nga memorandumi dhe te ndërmerrnim linjën e kujdesshme kreditore me kushte shumë më të favorshme, u ngujuam me memorandumin e vjetër dhe po përgatitemi për nje memorandum të tretë nga korriku”, deklaroi ish-zëvendëskryeministri. Venizellos theksoi se përgatitja e listës nga qeveria nuk ishte përparësi, por një lëvizje e kreditoreve ne mënyrë qe te ndëshkojnë koalicionin aktual.
als_Latn